เร่งพัฒนาท้องถิ่น ยกระดับคุณภาพชีวิตประชาชน มุ่งสู่ความเจริญอย่างยั่งยืน
พลเอก ประวิตร วงษ์สุวรรณ รองนายกรัฐมนตรี ประชุมคณะอนุกรรมการบูรณาการนโยบายพัฒนาภาคกลาง ครั้งที่1/ 2565 โดยที่ประชุมเห็นชอบแผนพัฒนาจังหวัดและกลุ่มจังหวัด ภาคกลาง พ.ศ. 2566-2570 ทั้ง 17 จังหวัด และ 4 กลุ่มจังหวัด ประกอบด้วย ภาคกลางตอนบน 6 จังหวัด,ภาคกลางปริมณฑล 4 จังหวัด ภาคกลางตอนล่าง(1)  3 จังหวัด และภาคกลางตอนล่าง(2) 4 จังหวัด เพื่อพัฒนาท้องถิ่นและยกระดับคุณภาพชีวิตของประชาชนให้สอดคล้องกับความต้องการของแต่ละพื้นที่และเชื่อมโยงกับยุทธศาสตร์ชาติ/แผนพัฒนาเศรษฐกิจและสังคมแห่งชาติ ฉบับที่13 (ปี66-70) และเห็นชอบแผนปฎิบัติราชการประจำปีงบประมาณพ.ศ.2566 ของจังหวัดและกลุ่มจังหวัด ภาคกลางโดยมอบให้จังหวัดและกลุ่มจังหวัด ติดตามผลการจัดสรรงบประมาณและบูรณาการแผนงานโครงการด้านการบริหารจัดการทรัพยากรน้ำให้สอดคล้องแผนฯทรัพยากรน้ำของประเทศ พร้อมเร่งรัดโครงการให้แล้วเสร็จตามกรอบเวลา อย่างเคร่งครัดพลเอก ประวิตร กำชับคณะอนุกรรมการฯ และทุกส่วนราชการที่เกี่ยวข้องให้กำกับ  ติดตามแผนงาน/โครงการให้เป็นไปตามมติ อ.ก.บ.ภ. ภาคกลางและนโยบายของ ก.บ.ภ. ซึ่งมีนายกรัฐมนตรีเป็นประธาน โดยยึดประชาชนในพื้นที่เป็นศูนย์กลางการพัฒนา มีการบูรณาการทำงานร่วมกัน มุ่งผลสัมฤิทธิ์ให้ประชาชนได้รับประโยชน์โดยตรง ส่งเสริมการพัฒนาท้องถิ่นและประเทศชาติอย่างเป็นรูปธรรมต่อไป